Weermaglid skiet glo twee tydens stryery‘n Weermaglid op patrollie tydens die landwye staat van algehele afsondering. (Foto: Henk Kruger/ANA) ŉ Lid van die Suid-Afrikaanse Nasionale Weermag (SANW) is in hegtenis geneem nadat hy glo oor die naweek twee lede van die publiek doodgeskiet het terwyl hy van diens af was. Die voorval het Saterdag in Pongola in KwaZulu-Natal plaasgevind toe die weermaglid stry gekry het met die twee by sy vriendin se huis. Dit volg nadat ŉ man wat glo deel was van ŉ boendoehof in Acornhoek in Mpumalanga verlede week deur ŉ ander weermaglid doodgeskiet is. Maroela Media het vroeër berig die man het tydens ŉ oproer in die omgewing met ŉ vuurwapen uit ŉ voertuig gespring. Kapt. Jaco Theunissen, woordvoerder van die SANW, het in ŉ verklaring oor die jongste voorval gesê die polisie het ŉ saak van moord geopen en ondersoek die voorval. Hy sê die betrokke weermaglid is nog in aanhouding. “Die hoof van die nasionale weermag dra sy medeleye aan die familie en geliefdes van die oorledenes oor,” het Theunissen gesê.